Dinasti Kelapan Mesir

**Dinasti Kelapan** Mesir purba (**Dinasti VIII**) ialah sebuah dinasti firaun yang kurang dikenali dan berjangka pendek, yang memerintah secara berturut-turut dalam tempoh singkat pada awal abad ke-22 SM, dan berkemungkinan berpusat di Memphis. Dinasti Kelapan memegang kuasa pada suatu zaman yang dikenali sebagai penghujung Kerajaan Lama atau permulaan Tempoh Perantaraan Pertama. Kuasa firaun ketika itu semakin lemah manakala kuasa gabenor-gabenor wilayah, dipanggil nomark, semakin penting, dengan negara Mesir pada masa itu secara efektifnya berubah menjadi sistem feudal. Walaupun terdapat hubungan rapat antara raja-raja Memphis dan nomark yang berkuasa, terutamanya di Coptos, Dinasti Kelapan akhirnya digulingkan oleh nomark Heracleopolis Magna, yang mengasaskan Dinasti Kesembilan. Dinasti Kelapan kadangkala dikelompokkan dengan Dinasti Ketujuh yang sebelumnya kerana ketiadaan bukti arkeologi untuk Dinasti Ketujuh, yang dianggap oleh sesetengah sarjana mungkin fiksyen.

Ahli Mesir purba menganggarkan bahawa Dinasti Kelapan memerintah Mesir selama lebih kurang 20–45 tahun dan pelbagai tarikh telah dicadangkan: 2190–2165 SM, 2181–2160 SM, 2191–2145 SM, 2150–2118 SM.

## Sumber

### Sejarah
#### Sumber Zaman Kerajaan Baru
Dua sumber sejarah dari Zaman Kerajaan Baru menyenaraikan raja-raja yang tergolong dalam Dinasti Kelapan. Sumber terawal dan utama mengenai Dinasti Kelapan ialah senarai raja Abydos, ditulis semasa pemerintahan Seti I. Raja-raja yang disenaraikan dalam entri 40 hingga 56 senarai raja Abydos diletakkan antara penghujung Dinasti Keenam zaman Kerajaan Lama dan permulaan Dinasti Kesebelas zaman Kerajaan Pertengahan. Selain itu, nama-nama raja ini berbeza daripada yang diketahui dari Dinasti Kesembilan dan Kesepuluh, yang tiada dalam senarai Abydos. Oleh itu, entri 40 hingga 56 senarai ini dimasukkan ke dalam Dinasti Ketujuh dan Kelapan.

Sumber Zaman Kerajaan Baru yang lain mengenai Dinasti Kelapan ialah kanun Turin, ditulis semasa pemerintahan Ramses II. Papirus Turin disalin daripada sumber yang lebih awal yang, seperti yang ditunjukkan oleh ahli Mesir purba Kim Ryholt, sendiri penuh dengan lakuna dan pastinya dalam keadaan teruk. Selain itu, papirus Turin sendiri rosak teruk dan sukar dibaca. Secara keseluruhannya, tiga nama hadir pada serpihan-serpihan papirus yang mungkin untuk raja-raja Dinasti Kelapan. Ini ialah Netjerkare Siptah, satu nama lagi yang sukar dibaca, dan akhirnya, Qakare Ibi, raja ke-53 dalam senarai raja Abydos. Nampaknya ada ruang untuk dua atau tiga lagi raja sebelum penghujung dinasti seperti yang direkodkan dalam senarai. Ini menunjukkan bahawa bahagian yang hilang dalam kanun Turin mungkin mengandungi raja-raja dalam daftar ke-51 hingga ke-55 Senarai Raja Abydos. Oleh sebab papirus Turin tidak memasukkan sembilan raja pertama dalam senarai Abydos, W.C. Hayes berpendapat munasabah bahawa orang Mesir mungkin membahagikan Dinasti VII dan VIII pada ketika ini.

#### Sumber Zaman Ptolemaik
Pendeta Mesir Manetho menulis sejarah Mesir pada abad ke-3 SM yang dikenali sebagai *[[Manetho#Aegyptiaca|Aegyptiaca]]*. Karya Manetho tidak terpelihara ke hari ini dan hanya diketahui melalui tiga penulis kemudian yang memetik daripadanya. Malangnya, ketiga-tiga sumber ini sangat sukar untuk digunakan. Sebagai contoh, mereka sering bercanggah antara satu sama lain, seperti dalam kes dua ahli sejarah purba – Sextus Julius Africanus dan Eusebius dari Caesarea – yang memetik bahagian *Aegyptiaca* mengenai Dinasti Ketujuh dan Kelapan. Africanus mendakwa bahawa Dinasti Ke-7 terdiri daripada 70 orang raja yang memerintah selama tujuh puluh hari di Memphis, dan Dinasti Ke-8 terdiri daripada 27 raja yang memerintah selama 146 tahun. Walau bagaimanapun, Eusebius merekodkan bahawa semasa Dinasti Ke-7 lima orang raja memerintah selama tujuh puluh lima hari, dan Dinasti Ke-8 termasuk lima raja yang memerintah selama 100 tahun. Tujuh puluh raja dalam tujuh puluh hari biasanya dianggap sebagai versi Manetho yang betul mengenai Dinasti Ketujuh, tetapi kemungkinan bukan akaun sejarah yang berasaskan fakta. Sebaliknya, ini ditafsirkan bahawa firaun-firaun zaman ini sangat singkat memerintah, dan bilangan tujuh puluh mungkin merupakan permainan kata kerana ini Dinasti Ketujuh Manetho. Oleh sebab Manetho tidak memberikan data sejarah sebenar mengenai tempoh ini dan tiada bukti arkeologi untuk Dinasti Ketujuh yang muncul, ramai ahli Mesir purba berpendapat bahawa dinasti ini fiksyen. Mengenai Dinasti Kelapan, kini dipersetujui secara meluas bahawa anggaran tempohnya oleh Manetho jauh tersasar daripada realiti.

### Bukti kontemporari
Bukti arkeologi utama untuk raja-raja Dinasti Kelapan ialah dekri diraja yang ditemui di Coptos, yang menamakan beberapa orang firaun terakhir dinasti. Bukti tentatif lanjut untuk raja-raja awal dinasti datang dari makam di Saqqara, terutamanya piramid Qakare Ibi di Saqqara. Selain itu, terdapat inskripsi diraja yang ditemui di Wadi Hammamat dan di Mesir Hulu, serta inskripsi bukan diraja dari Mesir Hulu juga.

## Penghujung Kerajaan Lama dan kemerosotan menjadi huru-hara

Dinasti Kelapan secara tradisinya dikelaskan sebagai dinasti pertama Tempoh Perantaraan Pertama kerana sifat pemerintahan raja-rajanya yang singkat serta kekurangan bukti kontemporari, yang menunjukkan negara sedang masuk ke dalam keadaan huru-hara. Penilaian semula bukti arkeologi baru-baru ini menunjukkan kesinambungan yang kuat antara Dinasti Keenam dan Kelapan, jadi ahli Mesir purba Hratch Papazian telah mencadangkan bahawa Dinasti Kelapan dan bukannya Keenam harus dilihat sebagai penghujung zaman Kerajaan Lama.

Memandangkan lima raja Dinasti Kelapan mempunyai nama takhta *Neferkare* Pepi II sebagai sebahagian daripada nama mereka sendiri, mereka mungkin keturunan Dinasti Ke-6, yang cuba mengekalkan kuasanya. Beberapa tindakan empat orang raja terakhir Dinasti VIII direkodkan dalam dekri mereka kepada Shemay, seorang wazir dalam tempoh ini, namun hanya Qakare Ibi boleh dikatakan ada hubungan dengan sebarang pembinaan tugu. Piramidnya telah ditemui di Saqqara berhampiran Pepi II dan, seperti pendahulunya, mempunyai Teks Piramid ditulis pada dinding-dinding.

Tanpa mengira berapa ramai raja yang sebenarnya ada, jelas bahawa dalam tempoh ini berlaku keruntuhan kuasa pusat Mesir. Pemerintah dinasti-dinasti ini berpusat di Memphis dan nampaknya bergantung pada kuasa para nomark Coptos, yang mereka anugerahkan gelaran dan penghormatan. Ini pasti tidak berhasil kerana Dinasti Kelapan akhirnya diguling oleh kumpulan saingan berpusat di Herakleopolis Magna.

## Pemerintah
Kerana kekurangan bukti untuk Dinasti Ketujuh, semua raja yang disebut dalam senarai raja Abydos dalam entri selepas Merenre Nemtyemsaf II dan sebelum Montuhotep II biasanya dimasukkan ke dalam Dinasti Kelapan. Mengikut Jürgen von Beckerath, mereka ialah:

Ahli Mesir purba Hratch Papazian percaya bahawa rekonstruksi sedemikian memberikan terlalu menekankan penceritaan Manetho, yang mana Dinasti Ketujuh pada dasarnya fiksyen dan metafora huru-hara. Sebaliknya Papazian mencadangkan bahawa raja-raja terawal di atas ialah pengganti langsung Pepi II dan harus dimasukkan ke Dinasti Keenam, manakala yang selepas mereka tergolong dalam Dinasti Ketujuh yang singkat. Kemudian Dinasti Kelapan baru bermula dengan Qakare-Ibi yang begitu baik dibuktikan wujud:

Selain itu, identiti, kedudukan kronologi dan tempoh pemerintahan pemerintah berikut sangat tidak pasti: Wadjkare, Khuiqer, Khui dan Iytjenu.

## Rujukan